Mynen fruntliken groet stedes to foren. Ersamen vnde forsichtighen heren borgermester vnde raet, ick doe jw ersa[m]heyt wytlick vnde en jwelke foert to vorwytliken, dat konninck Hans vnde myn heer her Steen syt to hope vnde hebben syck vordragen des orlichges haluen, se foerden, an beyden syden dale gheleck[t] jn fruntschopp, soe dat en jwelick man waterley states macht desser lande felick to soken to water [vnde] to lande fry af vnde to. Forder doe jck jwe ersamenheyt wytlick, dat Hynrick Lule js vt van myns heren wegen in de stede vnde och omme wellick follick jnt lant to halen. Woer omme jck jw ersamenhey[t] bydde, gy wyllen Hynrick dyt vorwytliken myt enen baden, dat he wedder to hus kome; dat wyl jck vorschulden woer jch kan vnde macht. Forder hebbe jck jw ersa[men]heyt ghescreuen omme welken hauer to myn heren behof. Soe bydde jck, dat jw ersa[men]heyt wyl syck dar jn bewysen; dat sal myn here gerne betalen, wylt [Gade], den jck jw ersa[men]heyt befele. Ghescreuen op Abo slot den donredacht vor der xj(m) junckfrowen dacht anno xcvij. Seuerin Pawelson, houetman op Abo slot. Adress: Dem ersamen vnde forsichtighen heren borghermester vnde raetmannen der stat Reuel fruntliken ghescreuen.